次前韻送胡省元
作者：陳造
朝代：宋

paragraphs: 南宮嚴嚴各分房，過眼千牘春晝長。
戛戛百楛收一良，主司黍累作低昂。
黄道湛碧誰爲章，胡郎筆勢傲長楊。
掉臂舊升賈馬堂，自讀君文此心降。
看寫帝伯仍皇王，諸公盥誦顔爲莊。
射策便近天子光，一鳴坐瘖千駟行。
騰陵絕澗略不妨，我昔塗抹策寒荒。
囊筆亦解趨東廊，一官蹭蹬鬢頷霜。
桑榆聊樂師陳黄，逐逐一飽隨工商。
才無它奇堪斗量，放君綠鬢便銀黄。
功名若木昇朝陽，鵰鵬舉翮雲路翔，腰印纍金玉佩蒼。
功成晝繡歸鄭鄉，車笠舊誓無相忘。